Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: szóló 1993. évi III. törvény (Szt.), valamint a gyermekek védelméről és a gyámügyi igazgatásról szóló 1997. évi XXXI.
Paragraph Index: 1281

szóló 1993. évi III. törvény (Szt.), valamint a gyermekek védelméről és a gyámügyi igazgatásról szóló 1997. évi XXXI. törvény (Gyvt.) alapján nyújtanak ellátásokat. Az egyes ellátásokhoz kapcsolódó adatkezelésekre a 32/1993. (II. 17.) Korm. rendelet szabályait is alkalmazni kell. A vonatkozó törvények rendelkezései azonban számos esetben félreértésre adhatnak okot. Az Szt. alapján „a szociális ellátásra való jogosultság elbírálásához a kérelmező kötelezhető arra, hogy családja vagyoni, jövedelmi viszonyairól nyilatkozzék, illetve azokat igazolja. Az önkormányzat hatáskörébe tartozó ellátásoknál a nyilatkozat és az igazolás tartalmának, illetve benyújtásának részletes szabályait, valamint a jövedelemszámításnál irányadó időszakot a helyi önkormányzatok rendeletben szabályozzák.” Ez azonban nem általános felhatalmazás: az egyes ellátások esetében a törvény részletes szabályai adnak iránymutatást. A rendeletalkotásnál pedig az előzőekben kifejtett elveket kell alkalmazni. Ezekben az esetekben különösen fontos a körültekintő eljárás, mivel a szociális támogatásra rászoruló állampolgárok rendszerint kiszolgáltatottabbak, így fokozottan fennáll a személyes adatok védelméhez való jog sérelmének veszélye. Elsősorban az eljáró hatóság felelőssége az, hogy az érintettek személyiségi jogai ne sérüljenek, adataik kezelése tisztességes és törvényes legyen. Az a tény azonban, hogy a kérdés évről évre (egyre többször) visszatér, jelzi a jogalkalmazás bizonytalanságát. A panaszt benyújtó állampolgárok többsége — miként az elmúlt években is — azt sérelmezte, hogy a hatóság a jogosultság megállapításához, illetve felülvizsgálatához vagyonnyilatkozatot kért. A szóban forgó ellátások (munkanélküliek jövedelempótló támogatása, gyermekvédelmi támogatások, iskolai étkeztetés) igénybevételének szabályait az Szt., illetve a Gyvt. határozza meg: ez a vizsgált esetekben a családban az egy főre jutó jövedelem meghatározott összegéhez van kötve. Vagyis az érintettek csak jövedelmi helyzetük igazolására kötelezhetőek, vagyonnyilatkozat tételére nem. Két esetben a kitöltendő nyomtatványok nem tartalmazták azt a minden adatkezelő által kötelezően alkalmazandó tájékoztatást, hogy az érintett adatait kik és milyen céllal fogják kezelni, holott ez a tájékoztatás az Avtv. alapján kötelező. Az adatkezelők az adatvédelmi biztos állásfoglalását követően megtették a szükséges intézkedéseket. (57/A/1999, 393/A/1999, 582/A/1999) Hasonló jellegű volt az a panasz, melyben az érintett azt kifogásolta, hogy a polgármesteri hivatal szociális osztálya rendszeres gyermekvédelmi támogatás megállapításához kérte a bontóperről szóló bírósági végzést. Az adatvédelmi biztos állásfoglalásában 2000/88/II. szám tájékoztatta a panaszost, hogy a kérelmezőnek igazolnia kell családi állapotát az egy főre jutó jövedelem megállapításához. Erre viszont elegendő a házassági anyakönyvi kivonat is, melynek kiadása ebben az esetben illetékmentes. Tehát a hatóság nem kötheti ki azt, hogy az állampolgár családi állapotát a számos egyéb adatot is tartalmazó bírósági végzés bemutatásával igazolja. (Az állásfoglalás a mellékletben található.) (381/A/1999) Többször kértek települési jegyzők állásfoglalást arról, hogy a szociális nyilvántartás adatai, illetve az egyes szociális ügyek mely esetekben adhatóak át a képviselő-testületnek, bizottságának vagy képviselőnek. A korábbi években az adatvédelmi biztos már többször adott ki állásfoglalást arról, hogy a nyilvántartás adatait, valamint az egyes ügyek iratait a törvényekben meghatározott szervek vehetik át. A bizottság és a testület akkor teheti ezt meg, ha az Szt. vagy a Gyvt. alapján hatáskörét gyakorolja, de ebben az esetben is csak az érintettre vonatkozó adatok, iratok adhatók át részükre, általános betekintési jogosítványa a hatáskört gyakorló szervnek sincs. Települési képviselő egyéni kérésére ugyancsak nem engedélyezhető a betekintés. (Az állásfoglalás a mellékletben található.) (76/A/1999) Adóigazgatás Az önkormányzati adóhatóság eljárásait tekintve továbbra is a hatóság adatgyűjtését sérelmezik elsősorban az állampolgárok. Ugyanakkor a helyi adók esetében is tapasztaltunk olyan jogellenes adatkezelést, mely leginkább a szociális igazgatásról szóló részben leírtakkal állítható párhuzamba, vagyis az adóhatóság olyan adatokat kért az adókötelezettség megállapításához, melyek kezelésére nem volt törvényi felhatalmazása.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes